تورکیه پرزیدنتی رجب طیب اردوغان سوریه پروبلئمی ایله باغلی آمریکا‌نین بولوجو ترور تشکیلاتی پ.کا.کا-نین سوریه قولو پ.ی.د و ی.پ.گ-یه اولان موناسیبتینه عاید تنقیدلرینی داوام ائتدیریر.
پرزیدنت اردوغان چین-ده ژورنالیست‌لرین سوال‌لارینی جاوابلاندیردی.
آمریکا سفری و پرزیدنت دونالد ترامپ ایله کئچیرجگی گؤروشه دایر حساسلیغینی بیر داها ایفاده ائدن اردوغان:"اگر استراتژی موتتفیق لریکسه، قرارلاری اتفاق داخیلینده وئرمه‌لییک. بونو خصوصیله قئید ائئدیرم کی، بیز بو اتفاقی تورکیه‌نین علیهینه اولان موناسیبت‌لره بوغدورمایاجاغیق" دئدی.
تورکیه پرزیدنتی ترور تشکیلاتی داعش ایله موباریزه‌ده تورکیه‌نین داها یاواش حرکت ائتدیگی باره‌ده آمریکا مئدیاسیندا چیخان ادعا‌لارین یالان اولدوغونو قئید ائتدی و آمریکانین داعش تهلوکه‌سینی حیس ائتمه‌دن اول تورکیه‌نین بو تهلوکه‌نی گؤره‌رک دقیق مؤقعینی اورتایا قویدوغونو خاطیرلاتدی.
بو ترور تشکیلاتینا قارشی ان آکتیو موباریزه آپاران اؤلکه‌نین تورکیه اولدوغونو وورغولایان پرزیدنت اردوغان:" غرب مطبوعاتی‌نین دا اولدوغو کیمی ترور تشکیلاتی داعش-ین هدفینده‌دیر" ایفاده‌لرینی ایشلتدی.
اردوغان ترور تشکیلاتی داعش ایله موباریزه‌ده باشقا بیر ترور تشکیلاتی ایله امکداش‌لیق ائتمه‌‌نین ده کوالیسیون و آمریکا-نین اعتبارینی محو ائتمک معناسی داشیدیغینی وورغولادی.
پرزیدنت:"بورادا ی.پ.گ-یه ده، پ.ی.د-یه ده احتیاج یوخ‌دور. بون‌لار ترور تشکیلاتی‌دیر. بیز بو موباریزنی ناتو قوه‌لری و بولگه‌نین دیگر اؤلکه‌لری - سعودی عربیستانی باشدا اولماقلا، قطر، لیبی، اردن ایله بیرلیکده ائده بیلریک. بو ترور تشکیلاتینا احتیاجیمیز اولمادیغینی جرابلس، دابق، راعی و الباب ثبوت ائتدیک. ایندی دئییریک کی،  منبج و رقه-ده ثبوت ائدریک" دئدی.
اردوغان ترور تشکیلاتی داعش-ین ایسلام ایله علاقه‌سی اولمادیغینی، عکسینه، ایسلامین آدینا قارا لکه اولدوغونو وورغولادی.
